b'\n_START_ARTICLE_\nGraphics Environment Manager\n_START_PARAGRAPH_\nGEM (Graphics Environment Manager) \xe2\x80\x93 buvo Digital Research kompanijos sukurta grafin\xc4\x97 operacin\xc4\x97 aplinka, skirta CP/M operacinei sistemai, veikusiai su Intel 8088 ir Motorola 68000 mikroprocesoriais. V\xc4\x97lesn\xc4\x97s versijos veik\xc4\x97 kaip DOS operacini\xc5\xb3 sistem\xc5\xb3 grafin\xc4\x97 aplinka._NEWLINE_GEM yra labiausiai \xc5\xbeinoma i\xc5\xa1 Atari ST serijos kompiuteri\xc5\xb3, kuriuose buvo naudojama kaip pagrindin\xc4\x97 grafin\xc4\x97 vartotojo s\xc4\x85saja (GUI), bei i\xc5\xa1 Amstrad kompanijos su IBM PC suderinam\xc5\xb3 kompiuteri\xc5\xb3, kuriuose GEM buvo \xc4\xaftraukiamas \xc4\xaf standartini\xc5\xb3 program\xc5\xb3 s\xc4\x85ra\xc5\xa1\xc4\x85. Taip pat \xc5\xa1i aplinka buvo pagrindas nedideliam kiekiui DOS program\xc5\xb3, \xc5\xbeymiausia i\xc5\xa1 j\xc5\xb3 \xe2\x80\x93 Ventura Publisher. Ji taip pat buvo perkelta \xc4\xaf dal\xc4\xaf kompiuteri\xc5\xb3, kurie anks\xc4\x8diau netur\xc4\x97jo grafin\xc4\x97s s\xc4\x85sajos, ta\xc4\x8diau ne\xc4\xafgijo populiarumo juose. DRI taip pat buvo suk\xc5\xabrusi FlexGem savo FlexOS realaus laiko operacinei sistemai.\n_START_SECTION_\nGSX\n_START_PARAGRAPH_\nGEM gyvenimas prasid\xc4\x97jo DRI kompanijoje kaip bendro naudojimo grafin\xc4\x97 biblioteka, pavadinta GSX (Graphics System eXtension) bei para\xc5\xa1yta komandos, kuriai vadovavo Lee Jay Lorenzen. Jis buvo neseniai palik\xc4\x99s Xerox PARC kompanij\xc4\x85 (vieta, kurioje gim\xc4\x97 GUI). GSX buvo savita GKS kompiuterin\xc4\x97s grafikos standarto, pasi\xc5\xablyto 1977 metais, realizacija. GSX tikslas buvo palengvinti grafini\xc5\xb3 program\xc5\xb3 (pvz.: diagram\xc5\xb3 brai\xc5\xbeymo) k\xc5\xabrim\xc4\x85 bet kuriai i\xc5\xa1 platform\xc5\xb3, kuriuose veikia CP/M operacin\xc4\x97 sistema. Kitaip \xc5\xa1is u\xc5\xbedavinys b\xc5\xabt\xc5\xb3 reikalav\xc4\x99s dideli\xc5\xb3 pastang\xc5\xb3 d\xc4\x97l dideli\xc5\xb3 vaizdo aparatin\xc4\x97s \xc4\xafrangos (ir j\xc5\xb3 koncepcij\xc5\xb3) skirtum\xc5\xb3 tarp \xc4\xafvairi\xc5\xb3 to laikme\xc4\x8dio sistem\xc5\xb3._NEWLINE_GSX susid\xc4\x97jo i\xc5\xa1 dviej\xc5\xb3 dali\xc5\xb3: GDOS (Graphic Device Operating System) \xe2\x80\x93 nuo \xc4\xafrenginio nepriklausomos s\xc4\x85sajos grafikai ir GIOS (Graphic Input/Output System) \xe2\x80\x93 i\xc5\xa1vedimo/\xc4\xafvedimo sistemos, kuri susieja GDOS su konkre\xc4\x8diu \xc4\xafrenginiu (per \xc4\xafrenginio tvarkykles).\n_START_SECTION_\nGEM\n_START_PARAGRAPH_\nGSX i\xc5\xa1sivyst\xc4\x97 \xc4\xaf vien\xc4\x85 dal\xc4\xaf to, kas v\xc4\x97liau virto GEM sistema. I\xc5\xa1 prad\xc5\xbei\xc5\xb3 \xc5\xa1is projektas buvo \xc5\xbeinomas Crystal vardu, v\xc4\x97liau pavadinimas buvo pakeistas \xc4\xaf Gem._NEWLINE_GEM sistemoje GSX tapo GEM VDI moduliu ir buvo atsakingas u\xc5\xbe \xc5\xbeemo lygio grafik\xc4\x85 ir jos pai\xc5\xa1ym\xc4\x85. VDI prid\xc4\x97jo galimyb\xc4\x99 dirbti su \xc4\xafvairiais \xc5\xa1riftais ir pasipild\xc4\x97 ta\xc5\xa1kin\xc4\x97s grafikos komandomis (anks\xc4\x8diau buvo tik GKS paremta vektorin\xc4\x97 grafika). VDI taip pat prid\xc4\x97jo daugybin\xc4\xaf per\xc5\xbei\xc5\xabros sri\xc4\x8di\xc5\xb3 palaikym\xc4\x85. Tai buvo svarbiausias papildymas, reikalingas grafini\xc5\xb3 lang\xc5\xb3 naudojimui._NEWLINE_Naujas GEM AES (Application Environment Services) modulis pateik\xc4\x97 grafini\xc5\xb3 lang\xc5\xb3 valdymo ir vartotojo s\xc4\x85sajos elementus. GEM Desktop naudojo abu modulius, Mac stiliaus grafin\xc4\x97s vartotojo s\xc4\x85sajos suk\xc5\xabrimui. Pirmoji pilnos sistemos versija, skirta 8086 procesoriams, buvo demonstruojama COMDEX parodoje 1984 met\xc5\xb3 lapkri\xc4\x8dio m\xc4\x97nes\xc4\xaf ir prad\xc4\x97ta prekiauti 1985 vasario 28 GEM/1 vardu.\n_START_SECTION_\nV\xc4\x97lesn\xc4\x97s versijos\n_START_PARAGRAPH_\nPo pirmos versijos i\xc5\xa1leidimo, Apple kompanija padav\xc4\x97 DRI \xc4\xaf teism\xc4\x85, kuris virto ilgu gin\xc4\x8du d\xc4\x97l GEM/1 i\xc5\xa1vaizdos ir element\xc5\xb3 elgesio (look and feel), kurie buvo beveik pilnai nukopijuoti nuo Macintosh sistemos (i\xc5\xa1skyrus kelet\xc4\x85 element\xc5\xb3, pasiskolint\xc5\xb3 i\xc5\xa1 ankstesnio Apple Lisa kompiuterio grafin\xc4\x97s s\xc4\x85sajos). Pralaim\xc4\x97jus teism\xc4\x85, DRI buvo priversta pakeisti kelet\xc4\x85 pagrindini\xc5\xb3 sistemos savybi\xc5\xb3. Apple prat\xc4\x99s\xc4\x97 teismus d\xc4\x97l pana\xc5\xa1i\xc5\xb3 kaltinim\xc5\xb3 ir su kitomis kompanijomis._NEWLINE_Viso \xc5\xa1io gin\xc4\x8do rezultatas buvo tai, kad GEM/2 darbalaukyje liko tik du fiksuoti langai (nors kitos programos gal\xc4\x97jo j\xc5\xb3 prid\xc4\x97ti kiek nori), buvo panaikintos piktogramos darbalaukyje ir atsisakyta lang\xc5\xb3 animacijos, atidarant ir u\xc5\xbedarant langus. Visais kitais po\xc5\xbei\xc5\xabriais \xc5\xa1i versija buvo pana\xc5\xa1i \xc4\xaf GEM/1, bet joje buvo i\xc5\xa1taisyta nema\xc5\xbeai klaid\xc5\xb3 ir prid\xc4\x97ti kosmetiniai patobulinimai._NEWLINE_Paskutin\xc4\x97 komercin\xc4\x97 versija buvo GEM/3, kurioje pagrindin\xc4\x97s naujov\xc4\x97s buvo nauji \xc5\xa1rifto formatai ir nauja katalog\xc5\xb3 strukt\xc5\xabra , 3.1 versijoje atsirado Bezj\xc4\x97 kreivi\xc5\xb3 palaikymas . Su \xc5\xa1ia versija pasibaig\xc4\x97 komerciniai GEM pardavimai, o programinis kodas tapo pasiekiamas \xc4\xafvairiems DRI klientams.\n_START_SECTION_\nSpecifin\xc4\x97s versijos\n_START_PARAGRAPH_\nGEM/4 versija buvo pateikiama kartu su kelet\xc4\x85 grafini\xc5\xb3 program\xc5\xb3, pavyzd\xc5\xbeiui, su Artline vektorin\xc4\x97s grafikos programa, kuri\xc4\x85 k\xc5\xabr\xc4\x97 CCP Systems kompanija._NEWLINE_Kita GEM versija, pavadinta GEM/5, buvo sukurta GST kompanijos Timeworks Publisher 2.1 programai. Joje buvo atnaujinta i\xc5\xa1vaizda \xc4\xafvairiais 3D elementais, prid\xc4\x97tas kintamo dyd\xc5\xbeio \xc5\xa1rift\xc5\xb3 palaikymas. \xc5\xa0i versija buvo sukurta GEM 3.13 versijos pagrindu.\n_START_SECTION_\nViewMax\n_START_PARAGRAPH_\nGEM Desktop taip pat buvo atskirtas \xc4\xaf produkt\xc4\x85, \xc5\xbeinom\xc4\x85 ViewMAX vardu. \xc5\xa0i versija buvo naudojama kaip fail\xc5\xb3 tvarkykl\xc4\x97 DR-DOS operacin\xc4\x97je sistemoje ir negal\xc4\x97jo savaranki\xc5\xa1kai paleisti GEM program\xc5\xb3. Tai gal\xc4\x97jo privesti prie keistos situacijos, kai vartotojas gal\xc4\x97jo tur\xc4\x97ti kelet\xc4\x85 program\xc5\xb3 (\xc4\xafskaitant ir pa\xc4\x8di\xc4\x85 ViewMAX) su savo integruotomis GEM sistemos kopijomis j\xc5\xb3 \xe2\x80\x9eviduje\xe2\x80\x9c. Tokios situacijos b\xc5\xabdavo gana retos, nes nebuvo daug toki\xc5\xb3 GEM program\xc5\xb3.\n_START_SECTION_\nGEM/XM\n_START_PARAGRAPH_\nPer vis\xc4\x85 \xc5\xa1\xc4\xaf laikotarp\xc4\xaf DRI dirbo prie GEM sistemos, geban\xc4\x8dios dirbti daugiaprogramiu re\xc5\xbeimu. Projektas prasid\xc4\x97jo su X/GEM sistema, kuri buvo paremta GEM/1, ta\xc4\x8diau ji reikalavo naudoti vien\xc4\x85 i\xc5\xa1 daugiau\xc5\xbeduotini\xc5\xb3 CP/M operacin\xc4\x97s sistemos versij\xc5\xb3. GEM/XM buvo atnaujinta GEM/2 versija, kuri tur\xc4\x97jo daugiaprogram\xc4\xaf re\xc5\xbeim\xc4\x85 ir gal\xc4\x97jo paleisti DOS programas komandin\xc4\x97s aplinkos languose (taip, kaip dabar tai daro Windows operacin\xc4\x97 sistema). N\xc4\x97 viena i\xc5\xa1 j\xc5\xb3 nepamat\xc4\x97 dienos \xc5\xa1viesos, ta\xc4\x8diau GEM/XM kodas yra laisvai prieinamas pagal GNU GPL licencij\xc4\x85.\n_START_SECTION_\nVentura Software\n_START_PARAGRAPH_\nLee Lorenzen paliko kompanij\xc4\x85 greitai po GEM/1 i\xc5\xa1leidimo, kai tapo ai\xc5\xa1ku, kad DRI neturi didelio suinteresuotumo kurti programas. Jis, kartu su kitu GEM programuotoju, Dan Meyer, \xc4\xafk\xc5\xabr\xc4\x97 savo kompanij\xc4\x85, kuri\xc4\x85 pavadino Ventura Software. Jie suk\xc5\xabr\xc4\x97 kompiuterio leidybos (Desktop publishing) Ventura Publisher program\xc4\x85, kuri vienu metu buvo tapusi labai populiari. V\xc4\x97liau \xc5\xa1i\xc4\x85 program\xc4\x85 tobulino ir pardavin\xc4\x97jo Xerox, o galiausiai Corel kompanija.\n_START_SECTION_\nAtari versijos\n_START_PARAGRAPH_\nAtari \xc4\xafsigijo GEM/1 ir CP/M 68k licencijas pagal s\xc4\x85lygas, kurios leido t\xc4\x99sti sistemos tobulinim\xc4\x85 savaip (pana\xc5\xa1u, kad DRI nedomino 68k architekt\xc5\xabra). To rezultatas tapo TOS operacin\xc4\x97 sistema, kuri\xc4\x85 naudojo Atari ST asmeninis kompiuteris._NEWLINE_Kadangi TOS buvo paremta GEM/1 versija ir Atari niekada nebuvo tiesiogiai paduota \xc4\xaf teism\xc4\x85, jie niekada nesuvar\xc5\xbe\xc4\x97 grafin\xc4\x97s s\xc4\x85sajos taip, kaip tai buvo priversta padaryti DRI. GEM tobulinimas Atari kompanijoje pasisuko visi\xc5\xa1kai kita linkme. Iki 1990-t\xc5\xb3j\xc5\xb3 GEM palaik\xc4\x97 24 bit\xc5\xb3 spalvas, konfig\xc5\xabruojamus lang\xc5\xb3 elementus, prioritetin\xc4\xaf daugiau\xc5\xbeduoti\xc5\xa1kum\xc4\x85 (preemptive multitasking) per UNIX paremt\xc4\x85 MiNT branduol\xc4\xaf (Mint is Now TOS) ir daugyb\xc4\x99 kit\xc5\xb3 savybi\xc5\xb3._NEWLINE_\xc5\xa0iomis formomis GEM i\xc5\xa1gyveno iki DRI buvo nupirkta Novell kompanijos ir GEM tobulinimas buvo visi\xc5\xa1kai sustabdytas. V\xc4\x97liau teises \xc4\xaf DR-DOS ir GEM i\xc5\xa1 Novell nupirko SCO Group (tuo metu ji dar vadinosi Caldera Thin Clients) kompanija.\n_START_SECTION_\nTolimesnis vystymasis\n_START_PARAGRAPH_\n1999 metais SCO Group i\xc5\xa1leido GEM kod\xc4\x85 pagal GNU/GPL licencij\xc4\x85. Sistema yra toliau tobulinama atviro kodo pagrindu. \xc5\xa0iuo metu egzistuoja OpenGEM ir FreeGEM distribucijos. GEM taip pat buvo dar kart\xc4\x85 perkelta \xc4\xaf Atari ST ir naudojama nemokame TOS klone \xe2\x80\x93 EmuTOS.'